La televisió local de Barcelona, Betevé, ha revelat algunes converses internes durant els aldarulls del 15 d’octubre al centre de la ciutat. Era l’endemà que es fes pública la sentència del procés.

A les converses, s’hi pot sentir com els agents de diverses unitats de la Brigada Mòbil (la Brimo) explicaven al centre de comandament que hi havia molta gent i que no donaven l’abast.

Els agents: “Estem rebent llançaments de tota mena”

La del 15 d’octubre va ser la primera nit amb càrregues en ple centre de la ciutat, l’endemà de la sentència i del bloqueig a l’aeroport del Prat. Aquella nit, la tensió entre manifestants i agents va anar en augment. Es van llançar objectes contra la policia i es van fer barricades al carrer. La policia va carregar contra els manifestants i el centre de Barcelona es va convertir en una autèntica batalla campal. A les converses, els Mossos descriuen la situació com a “inassumible”.

De moment, portem quatre pneumàtics punxats. Contenidors cremant, tanques encreuades... ja no donem l’abast. És inassumible, hi ha molta gent Fragment d’àudio de les converses de la Brimo

Hi ha moltíssima gent. Cal més presència de furgonetes nostres. Estem rebent llançaments de tota mena Fragment d’àudio de les converses de la Brimo

Els agents: “Cal més presència de furgonetes nostres”

A les converses, els Mossos descriuen una situació complicada. Abans de replegar-se, comuniquen a crits al centre de coordinació “Encotxem, encotxem!” i, just després, pugen a les furgonetes.

Arran dels aldarulls d’aquells dies, van quedar ferides més de 600 persones. Els Mossos van detenir 166 manifestants i una trentena van entrar a presó. Sis han quedat en llibertat amb càrrecs.